Aluehallintovirastojen hallinnollisten tehtävien kokoaminen

Aika Keskiviikko 13.8.2014 klo 9.00 – 11.12

Paikka Valtiovarainministeriö, Mariankatu 9, nh. Tienhaara

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto

Anna-Kaisa Ruokonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Jukka Erkkilä, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Seppo Parkkinen, pääluottamusmies, JHL ry

Helena Sundberg, luottamusmies, Etelä-Suomen aluehallintoviras-to/JUKO ry

Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Miira Lehto, ylitarkastaja, valtiovarainministeriö, sihteeri

Teijo Mustonen, projektipäällikkö, Itä-Suomen aluehallintovirasto

Maria Siurua, projektipäällikkö, Pohjois-Suomen aluehallintovirasto

Timo Kähärä, yksikön päällikkö, Itä-Suomen aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Asko Harjukelo, johtaja, Lapin aluehallintovirasto

Kari Holsti, ylitarkastaja, Lounais-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Poissa Markku Nurminen, johtaja, Länsi- ja Sisä-Suomen aluehallintovirasto

Marko Puttonen, kehittämisjohtaja, valtiovarainministeriö

Vuokko Jokinen, luottamusmies, Etelä-Suomen aluehallintovirasto/Pardia

1. Kokouksen avaus

Puheenjohtaja avasi kokouksen. Todettiin, että HALKOn projektipäälliköiksi nimitettyjen Maria Siuruan ja Teijo Mustosen tilalle projektiryhmään tulevat uusiksi jäseniksi Jukka Erkkilä Pohjois-Suomen aluehallintovirastosta ja Anna-Kaisa Ruokonen Itä-Suomen aluehallintovirastosta. Projektipäälliköt jatkavat projektiryhmässä asiantuntijoina.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja muutoksitta.

1. Alatyöryhmien työn käynnistymisen tilannekatsaukset
* miten tehtävämäärittelyssä on edistytty
* mahdolliset ongelmakohdat
* työryhmärajat ylittävät tehtävät

Puheenjohtaja totesi, että asetuksen valmistelun kannalta tehtävämäärittelyjen ja vastuujakojen pitää olla selkeitä jo elokuun aikana.

Alatyöryhmien puheenjohtajat pitivät tilannekatsaukset ryhmiensä työn käynnistymisestä.

Lauri Latva-Äijö kertoi, että toimitila- ja materiaalihallintoyksikkö ‑työryhmässä keskeisenä tehtävänä on selvittää varautumisasioiden osalta, mitä palveluita annetaan kootusti. Esillä on myös rajapinta pelastustoimen ja varautumisen sekä työsuojelun vastuualueiden kanssa. Toimivalta-asiana on noussut esiin toimitilahallinnon rahanjako. Alatyöryhmä tekee esityksen siitä, pitäisikö kiinteistökustannusten määrärahat sijoittaa kootulle hallinnolle. Hankintapuolella on kytkentöjä mm. työterveyshuoltoon ja Valtoriin. Alatyöryhmä pyytää elokuun aikana valtiovarainministeriön kantaa asioihin.

Tuula-Kaarina Isosuo totesi, että varautumisella on rajapintoja moneen hallinnon osa-alueeseen. Hän kannatti toimitilamenojen kokoamista yhteen pottiin ja totesi toimitilamenojen hyväksymisen olevan tekninen tehtävä, kun sopimukset ovat kunnossa.

Timo Kähärä kertoi, että henkilöstötyöryhmällä keskeisenä tehtävänä on kootun hallinnon ja virastokohtaisen hallinnon välisen tehtäväjaon täsmentäminen ja toimintamallin luominen. Työryhmä tulee jakaantumaan alatyöryhmiin.

Sami Kouki totesi, että asetuksessa täytyy puhua tehtäväkokonaisuuksista. Asetuksen perusteluissa tulee määritellä, mitä niillä tarkoitetaan ja mikä osa tehtävistä kuuluu perusvirastolle. Samaa rakennetta tultaneen käyttämään valtioneuvoston hallintoyksikkö -hankkeessa. Täytäntöönpanovaiheessa mahdollisiin kysymyksiin tulee antaa ohjeistus tapauskohtaisesti. Kouki toivoi, että tehtävät ryhmiteltäisiin ylempiin kokonaisuuksiin ja katsottaisiin niiden sisällä, mikä on yhteistä ja mikä virastolle kuuluvaa. Esittämisen tapa voi olla esim. taulukko tai prosessikaavio, josta voi poimia asetuksen perustelumuistiossa avattavia rajapintoja. Alatyöryhmissä tulee korostaa sitä, että tehtävän kuuluminen kootulle hallinnolle ei tarkoita sitä, etteikö tehtävää hoidettaisi fyysisesti virastoissa.

Tuula-Kaarina Isosuo kysyi, miten siirtyvän henkilöstön määrittely tehdään, jos tehtävien sijainti ei ole vielä tarkka. Kouki totesi, että henkilötasolla ei tulle ongelmia siitä, kuka siirtyy ja kuka ei. Jokaista prosessia ei avata asetuksen perustelumuistioon vaan toiminnan käynnistyttyä ilmeneviin yksityiskohtiin ja vastuisiin tulee ottaa kantaa jälkikäteisesti.

Paula Leppänoro-Jomppanen kertoi, että taloustyöryhmän tehtävätaulukkoa tulee muuttaa Kieku-prosessien mukaiseksi. Kieku-prosesseja ja tehtäväjakoa katsotaan pienemmissä valmisteluryhmissä. Taloustyöryhmässä nousi esiin kaksi erillisselvitystä, toinen talletuksista ja toinen matkanhallinnasta. Kyselyn perusteella on todettu, että talletuksia hoidetaan eri tavalla eri aluehallintovirastoissa. Kysymys on, voidaanko talletukset keskittää yhteen aluehallintovirastoon? Työryhmässä jatketaan tehokkaimpien toimintatapojen selvittämistä. Keskittäminen vaatisi lainsäädäntöä, mitä ei voida toteuttaa HALKOn yhteydessä. Myös matkanhallinnassa on erilaisia käytäntöjä eri aluehallintovirastoissa. Liitemuistiossa on tullut virheellisesti ESAVIn tilalle ISAVI joissakin kohdissa. Palkeet tarjoavat vuoden 2015 alusta lähtien matkalaskujen asiatarkastuspalvelua. Asiatarkastuksessa on kuitenkin aluehallintovirastoissa asiantuntevia henkilöitä. Matkanhallinnan tehtävien keskittämisestä olisi saatavissa kustannussäästöjä. Leppänoro-Jomppanen ehdotti, että Teijo Mustonen tai AVIen hallintojohtajia olisi mukana taloustyöryhmässä katsomassa eri toimintamallien plussia ja miinuksia. Toimintamalleja pohtimaan perustetaan epävirallinen ryhmä, jotta erilaiset käytännöt eivät jatku. Toimintamallin tulee olla tehokas ja tuottava. Ryhmän koolle kutsujana toimii Paula Leppänoro-Jomppanen. Sovittiin, että sekä henkilöstötyöryhmästä että toimitila- ja materiaalihallintoyksikkö ‑työryhmästä ilmoitetaan 1-2 henkilöä, jotka toimivat yhdyshenkilöinä taloustyöryhmään. Myös rajapintaa tietohallinnon talouteen täytyy jossakin vaiheessa tarkastella.

Sami Kouki täydensi vielä, että siltä osin kun talletukset ovat substanssiasioita, niissä on lakitasoiseen sääntelyyn perustuva toimivalta sijaintipaikan aluehallintovirastolla. Toimivaltaa ei voida muuttaa asetustasoisin muutoksin. Talletuksien keskittäminen edellyttäisi substanssilainsäädännön muutoksia, jolloin tavoitteena tulisi pikemminkin olla tehtävien siirtäminen yksityiselle sektorille. Sen sijaan talletuksiin liittyvien taloushallintopalveluiden osalta ei ole oikeudellista ongelmaa toiminnan keskittämisessä. Toimivalta päättää talletuksen sisään ottamisesta ja ulosmaksusta olisi toimivaltaisella virastolla eikä maksuliikenne voi poiketa substanssipäätöksestä. Kysymys on, pitääkö asia kierrättää toimivaltaisen aluehallintoviraston kautta ja voidaanko hyväksyminen ulkoistaa koottuun taloushallintoon. Puheenjohtaja totesi, että asia jää taloustyöryhmän jatkovalmisteluun.

Tuula-Kaarina Isosuo totesi, että toimitilamenoja koskee sama kysymys siitä, voiko joku muu teknisesti hyväksyä asian selkeän olemassa olevan päätöksen mukaisesti.

Eija Vähämaa totesi, että asiaa tulisi selvittää. Päätökset pitäisi saada selkeiksi, jotta ne voitaisiin teknisesti hyväksyä hallinnossa. Hän totesi kuitenkin matkanhallinnan tarkastuksiin liittyen, että valtiontalouden tarkastusviraston kannan mukaan esim. palkkojen asiatarkastus täytyy olla virastossa. Vähämaa toi esiin sisäisen laskennan ja rajapinta-asiat tieto- ja talousyksiköihin sekä sen, että tulee olla sekä tuloksellisuuden laskentatoimi että johdon laskentatoimi.

Puheenjohtaja totesi, että tehtävämäärittelytaulukoita voidaan laajentaa toimijoiden jaottelulla: koottu hallinto, virastokohtainen johdon tuki ja vastuualueet sekä muut toimijat, kuten Palkeet, Senaatti-kiinteistöt, Hansel, Valtori ja AHTi. Teijo Mustonen voi katsoa alatyöryhmien taulukkomuotoja, jotta ne vastaavat tarpeita ja ovat tarpeeksi yhteneväisiä, selkeitä ja yksityiskohtaisia jatkoa ajatellen.

Anne Autio kertoi, että viestintäryhmä on saanut käytyä tehtäväjaon läpi. Ryhmässä on käsitelty vastuualueyhteistyötä. Työsuojelun linjana on säilyttää oma viestintä, johon rajapinta on niukka. Maria Siuruan kanssa on keskusteltu muutosviestinnän toimista. Viestintäryhmän jatkotyössä korostetaan lainsäädännön velvoitteita, alueellista läsnäoloa, jokaisen virkamiehen vastuuta viestinnästä ja väliraportin lähtökohtia. Työryhmässä on todettu, että kunkin viraston apuna tulee olla viestintäpäällikkö/vastaava. Jatkossa lomitus järjestyy paremmin yksikön sisäisillä toimilla, joten palvelut paranevat. Viestintäryhmässä mietitään myös valtakunnallisen tiedotepalvelun ja verkkotoimituksen perustamista sekä jalostetaan erikoistumistehtäväajatusta. Rajapinnasta ja yhteistyöstä tietoyksikön kanssa keskustellaan, kun tietohallinnon edustaja palaa lomalta. Muiden rajapintojen osalta todettiin, että esim. taloushallinnon raporttien kieliasun tarkistaminen viestinnän toimesta jatkuu tulevaisuudessakin. Intra-sisältöjen viemisessä mietitään 1-3 substanssin vastuuhenkilöä, joiden kanssa viestintä toimisi yhteistyössä.

Puheenjohtaja totesi, että viraston johdon tukemisen järjestäminen on keskeisin viestintäryhmässä pohdittava asia. Hän totesi, että valtiovarainministeriöstä ollaan yhteydessä sosiaali- ja terveysministeriöön siitä, miten kesäkuussa toimikautensa päättäneessä työsuojelun erikoistumistehtävätyöryhmässä on arvioitu tilannetta. Työryhmän kehittämislinjaukset otetaan huomioon HALKO-projektissa.

Tuula-Kaarina Isosuo kertoi, että yleishallintotyöryhmä on jakaantunut kahteen alatyöryhmään: asiakirjahallinto- ja muu yleishallinto -ryhmiin. Kriittinen tehtävä on selventää työnjako yleishallinnon ja johdon tukitoiminnon kesken nopealla aikataululla. Joidenkin tehtävien osalta HALKO-väliraportissa ei ole mainittu, missä ne hoidetaan. Yleishallintotyöryhmä täsmentää resursseja henkilöstösuunnitelmatietojen pohjalta. Isosuo totesi, että toiminnan kehittämistä on vaikea erottaa sieltä, missä itse toiminta tapahtuu. Asiakirjahallinnon osalta työryhmässä on päätetty esittää etenemistä yhden arkistonmuodostajan mallilla. Lainsäädännön vaatimuksiin liittyen tulee selvittää, voivatko kirjaajat olla yhteisen hallinnon henkilöstöä. Sama kysymys on tullut esille KEHU-hankkeessa, jossa Irja Peltonen VM:stä jo selvittää asiaa ja toimittaa tulokset HALKO-projektin käyttöön.

Jorma Pitkämäki viittasi uudistuksen toteuttamiseen AVI-lain puitteissa ja ylijohtajan vastuuseen toiminnan tuloksellisuudesta ja johtamisesta. Hän totesi, että lähtökohtana uudistuksessa tulee olla se, että hallinnon tukea virastojen johdolle vahvistetaan entisestään. Pitkämäki kiinnitti huomiota kootun hallinnon henkilöstön dualistiseen asemaan ja työlainsäädännön työnjohdollisiin rooleihin. Hän esitti tilaaja-tuottajamallin käyttöä. Sami Kouki totesi, että puitteet ja ratkaisut on löydettävä HALKO-projektin työssä ja toteutettava asetuksella.

Puheenjohtaja kertasi, että tehtävälistauksien ja työnjakojen pitää valmistua niin, että ne voidaan käsitellä projektiryhmän 4.9.2014 kokouksessa. Asetuksen käsittely asettaa valmistelulle aikarajoitteita. Sovittiin, että alatyöryhmien puheenjohtajat katsovat rajapinnat ja yhdyshenkilöt alatyöryhmien välillä. Yleishallintotyöryhmää hän pyysi vielä kirjoittamaan muistion siitä, mitä yhden arkistonmuodostajan mallilla tarkoitetaan. Jukka Erkkilä lisäsi, että muistiossa olisi hyvä selventää myös rajapinnat vastuualueille sekä sähköiset mahdollisuudet ja esteet.

Asko Harjukelo kertoi, että tietoyksikkötyöryhmässä on kiinnitetty huomiota toiminnan kehittämiseen liittyviin vastuisiin ja ohjaukseen. Tietohallinnon vastuut kehittämisen kokonaiskuvassa tulee selventää. Työryhmässä tehtäviä tarkastellaan kumppanuusmallin kautta. Huomiota kiinnitetään myös KEHA-rajapintaan. Säädösmielessä tulee tarkastella, jatkuuko tietoyksikön vastuu palveluista maistraateille ja Ahvenanmaan valtionvirastolle tulevaisuudessa. Lisäksi tulee sopia, miten vastuut yhteispalvelurekisterin osalta jaetaan jatkossa.

Sami Kouki täydensi, että asetussäännökset (esim. tieto- ja taloushallinnosta) eivät tunnista, mitä tehtäviä Ahvenanmaan valtionviraston suuntaan hoidetaan keskitetysti. Asiasta tuskin täytyy säätää yksityiskohtaisesti, mutta Ahvenanmaa-ulottuvuus pitäisi kartoittaa joka alatyöryhmässä.

Puheenjohtaja pyysi kaikkia alatyöryhmiä tuomaan Ahvenanmaata koskevat ulottuvuudet esiin projektiryhmän seuraavassa kokouksessa. Kehittämisen tuki tullaan järjestämään toimintamallin mukaisesti. Puheenjohtaja totesi hyväksi sen, että työn alla on uuden vastuualueen roolin kuvaaminen tukipalveluna kehittämiselle, joka tapahtuu vastuualueilla.

Puheenjohtaja totesi, että alatyöryhmien kokousajat on enimmäkseen määritelty. Seuraavassa projektiryhmän kokouksessa käsitellään tarkempi työsuunnitelma aikataulutuksineen. Se sisältää myös henkilöstöasiat, kuten ilmoittautumismenettelyt ja muutoskeskustelut sekä säädösvalmistelun ja Kiekun asettamat reunaehdot.

Päätös: Merkittiin alatyöryhmien tilannekatsaukset tiedoksi.

1. Sijoittamisselvityksen valmistelun tilannekatsaus

Puheenjohtaja kertoi, että sijoittamisselvitystä on tehty virkatyönä valtiovarainministeriössä yhteistyössä HALKO-projektipäälliköiden kanssa. Perjantaina 22.8.2014 pidetään kaupunkien kuulemistilaisuus. Sijoittamisselvitysluonnosta käsitellään projektiryhmän 4.9.2014 kokouksessa. Ehdotus viedään alueellistamisen koordinaatioryhmän 11.9.2014 kokoukseen.

Päätös: Merkittiin sijoittamisselvityksen valmistelun tilannekatsaus tiedoksi.

1. Ohjeluonnos toiminta- ja palvelumallin laatimiseksi

Teijo Mustonen esitteli ohjeluonnoksen toiminta- ja palvelumallin laatimiseksi. Kaikkien alatyöryhmien on otettava kantaa henkilöstövoimavaroja, tehtäviä, prosesseja ja rakenteita, taloudellisia voimavaroja, toimintaympäristötekijöitä, sidosryhmäyhteistyötä ja asiakkuuksia koskeviin kysymyksiin laatiessaan toiminta- ja palvelumallia. Lisäksi on alatyöryhmäkohtaisia erityistehtäviä.

Paula Leppänoro-Jomppanen esitti työajanseurannan tietoja ottamista kootusti kaikista hallinnon tehtävistä ja kysyi, päivitetäänkö henkilötyövuositiedot tälle vuodelle.

Maria Siurua totesi, että koska vuoden 2013 lopun htv-tilanne on koottu tänä vuonna, tulisi alatyöryhmien keskittyä tulevaan ja tarkastella henkilöstötilannetta ja -tarvetta vuoden 2015 alussa.

Pasi Katajisto kiinnitti huomiota eläköitymisen vaikutukseen resursseihin.

Sovittiin, että Markku Pennanen Etelä-Suomen aluehallintovirastosta voi ottaa alatyöryhmille ajot tämän vuoden työajanseurannasta. Mahdollisia muita pyyntöjä yksittäisistä kohteista voi tarpeen tullen esittää erikseen.

Jukka Erkkilä kysyi taloudellisten voimavarojen osalta, onko jokaisessa alatyöryhmässä tarkoituksenmukaista tehdä esitys toimintokokonaisuuden vuoden 2015 toimintamenomäärärahaksi kululajeittain jaoteltuna. Mikko Saarinen täsmensi, että koska toimintamallia rakennetaan alhaalta ylöspäin, myös budjetti tulisi rakentaa niin.

Päätös: Sovittiin, että ohjeluonnosta täydennetään aikataulutuksella. Luonnos käsitellään projektiryhmän seuraavassa kokouksessa 4.9.2014, minkä jälkeen ohje toimitetaan alatyöryhmille. Työajanseurantatiedoista otetaan kootusti raportti Etelä-Suomen aluehallintovirastossa.

1. Muutoksen henkilöstöasiat

Puheenjohtaja totesi muutoksessa noudatettavan pääperiaatteen, että henkilöstö siirtyy tehtävien mukana. Johdon tukitoiminnon ja vastuualueiden osalta täytyy selvittää siirtyvä ja virastoon jäävä henkilöstö. Luonnosteltavana on malli, jossa kaikille hallinnon tehtäviä tekeville järjestetään ilmoittautumismenettely sekä johdon tukeen että koottavaan hallintoon. Ilmoittautumismenettelyn järjestämisen kannalta keskeistä on, että johdon tukitoiminnon aluehallintovirastokohtaiset tehtävät ja tehtäväkuvat ovat tiedossa syyskuun lopussa. Myös Kieku vaikuttaa aikatauluihin. Projektiryhmän seuraavassa kokouksessa käsitellään tarkempi malli ja ohjeistus ilmoittautumismenettelyn järjestämisestä.

Maria Siurua täydensi, että ilmoittautumismenettelyn on oltava käynnissä lokakuussa ja henkilöstön tiedossa marraskuun alussa. Tämän vuoksi alatyöryhmien esitykset tehtävämäärittelyjen täsmennyksiksi tulee käsitellä projektiryhmässä syyskuun alussa.

* Tiedoksi: Päätös Kaiku-rahasta

Puheenjohtaja totesi, että Valtiokonttorista on saatu päätös 25 000 euron Kaiku-työelämän kehittämisrahasta Hallinto haltuun – HALKO pinoon ‑hankkeelle. Rahoituksen käyttötapoja ryhdytään miettimään aluehallintovirastojen työhyvinvointiverkoston kokouksessa 22.8.2014.

Lisäksi puheenjohtaja kertoi, että ensimmäinen luonnos muutosviestintäsuunnitelmasta on aikataulutettu ja sitä käsitellään projektiryhmän seuraavassa kokouksessa.

Asko Harjukelo kysyi, asetetaanko hallinnon toimintokokonaisuuksien suunnittelulle htv-kehyshaarukkaa. Puheenjohtaja totesi, että toiminta- ja palvelumalliohjeistuksessa täsmennetään suunnittelun lähtökohdat ja liikkumavaramahdollisuudet.

Päätös: Merkittiin päätös 25 000 euron Kaiku-rahasta ja tilannekatsaus henkilöstöasioiden valmistelusta tiedoksi.

1. Verkkotyötilan käyttö
* materiaalien sijoittaminen verkkotyötilaan/AVI-intraan
* kokouskalenterin päivityskäytäntö

Puheenjohtaja esitti, että kaikki alatyöryhmät ottavat verkkotyötilan käyttöön. Sinne tulee laittaa ainakin alatyöryhmien kokousmateriaalit, mutta muutakin taustamateriaalia voidaan lisätä. Myös kokouskalenteri tulee pitää ajan tasalla. Lisäksi asioita voi kommentoida alatyöryhmien puheenjohtajien ja sihteerien kautta.

Keskusteltiin siitä, miten koko aluehallintovirastojen henkilöstö löytää helpoiten tietoa projektin etenemisestä. Vaihtoehtoina olivat esillä AVI-intra ja HALKO-verkkotyötilan joidenkin osioiden avaaminen kaikille.

Todettiin, että Lync-kokoukset saadaan aluehallintovirastoissa käyttöön syyskuun alussa.

Päätös: Sovittiin HALKOn verkkotyötilan käytöstä ja siitä, että alatyöryhmien sihteerit vievät AVI-intraan alatyöryhmien esityslistat ja pöytäkirjat.

1. Muut asiat

Puheenjohtaja kertoi, että aluehallintovirastojen ylijohtajilla on 18.8.2014 teemakokous VIRSUsta ja HALKOsta.

Projektiryhmän seuraavaa kokousta 4.9.2014 pidennetään ainakin puolella tunnilla eli uusi aika on klo 9.00–11-30.

1. Kokouksen päättäminen

Puheenjohtaja päätti kokouksen klo 11.12.

 Miira Lehto